## Pravilnik o utvrđivanju dodatnih privremenih izvanrednih mjera potpore proizvođačima određenog voća i povrća

### NN 117/2014 (1.10.2014.), Pravilnik o utvrđivanju dodatnih privremenih izvanrednih mjera potpore proizvođačima određenog voća i povrća

MINISTARSTVO POLJOPRIVREDE

2215

Na temelju članka 3. stavka 4. Zakona o zajedničkoj organizaciji tržišta poljoprivrednih proizvoda i posebnim mjerama i pravilima vezanim uz tržište poljoprivrednih proizvoda (»Narodne novine« broj 82/13 i 14/14) ministar nadležan za poljoprivredu donosi

PRAVILNIK

O UTVRĐIVANJU DODATNIH PRIVREMENIH IZVANREDNIH MJERA POTPORE PROIZVOĐAČIMA ODREĐENOG VOĆA I POVRĆA

1. OPĆE ODREDBE

Članak 1.

Ovim Pravilnikom uređuju se privremene izvanredne mjere potpore proizvođačima voća i povrća u provedbi Delegirane Uredbe Komisije (EU) br. 1031/2014 оd 29. rujna 2014. o utvrđivanju budućih privremenih izvanrednih mjera potpore proizvođačima određenog voća i povrća (u daljnjem tekstu: Delegirana Uredba Komisije (EU) br. 1031/2014).

Predmet i područje primjene

Članak 2.

Potpora za provedbu privremenih izvanrednih mjera iz članka 1. stavka 1. Delegirane Uredbe Komisije (EU) br. 1031/2014 dodjeljuje se proizvođačima voća za postupak povlačenja s tržišta za slobodnu distribuciju sljedećih proizvoda koji su namijenjeni konzumaciji u svježem obliku:

(a) jabuke oznake KN 0808 10

(b) mandarine (uključujući tangerine i satsuma mandarine), mandarine sorte Wilking i slični hibridi agruma oznaka KN 0805 20 30, 0805 20 50, 0805 20 70 i 0805 20 90.

Razdoblje provedbe

Članak 3.

Potporom iz članka 2. ovoga Pravilnika obuhvaćeni su postupci povlačenja s tržišta provedeni u razdoblju od 30. rujna 2014. do datuma kada će količine iz Priloga I ovoga Pravilnika biti iskorištene ili do 31. prosinca 2014. godine, ovisno o tome što bude prije.

Raspodjela maksimalnih količina za Republiku Hrvatsku

Članak 4.

(1) Potpora iz članka 2. ovoga Pravilnika raspoloživa je za Republiku Hrvatsku za količine jabuka i mandarina iz Priloga I ovoga Pravilnika povučene s tržišta za slobodnu distribuciju.

(2) Potporom će biti pokrivene i dodatne količine jabuka koje proizvođači mogu povući s tržišta Republike Hrvatske, ali njihova ukupna količina ne smije prijeći 3.000 t.

(3) Raspodjela maksimalnih količina po proizvodima i postupcima nalazi se na web-stranici Ministarstva poljoprivrede www.mps.hr.

Raspodjela količina po proizvođačima

Članak 5.

(1) Proizvođači proizvoda iz članka 4. stavaka 1. i 2. ovoga Pravilnika mogu isporučiti primateljima proizvoda povučenih s tržišta najviše 10 % od ukupnih količina jabuka i mandarina proizvedenih na vlastitom gospodarstvu.

(2) Količina proizvoda koju proizvođači mogu isporučiti primateljima proizvoda povučenih s tržišta izračunava se na temelju regionalnog prinosa koji za mandarinu iznosi 29,5 t/ha, a za jabuku 22,6 t/ha.

(3) Agencija za plaćanja u poljoprivredi, ribarstvu i ruralnom razvoju u daljnjem tekstu: Agencija za plaćanja) raspodijelit će količine iz Priloga I ovoga Pravilnika među proizvođačima prema redoslijedu zaprimanja obavijesti.

(4) Količine iz stavka 1. ovoga članka proizvođači jabuka i mandarina mogu isporučivati primateljima proizvoda povučenih s tržišta do 15. studenoga 2014. godine.

(5) Ukoliko do datuma iz stavka 4. ovoga članka količine jabuka i mandarina iz članka 4. stavaka 1. i 2. ne budu utrošene, daljnja raspodjela količina ide po principu tko prvi dostavi obavijest Agenciji za plaćanja.

Primatelji proizvoda povučenih s tržišta

Članak 6.

Primatelji proizvoda povučenih s tržišta za slobodnu distribuciju su:

– humanitarne organizacije – Hrvatski Crveni križ (www.hck.hr) i Hrvatski Caritas (www.caritas.hr)

– centri i ustanove socijalne skrbi – prema popisu sa službenih stranica Ministarstva socijalne politike i mladih (www.mspm.hr)

– ustanove za predškolski odgoj i srednjoškolsko obrazovanje –

prema popisu sa službenih stranica Ministarstva znanosti, obrazovanja i sporta (www.mzos.hr)

– ustanove za osnovnoškolsko obrazovanje koje ne sudjeluju u Shemi školskog voća i povrća – prema popisu sa službenih stranica Ministarstva poljoprivrede (www.mps.hr)

– bolničke ustanove – prema popisu sa službenih stranica Ministarstva zdravlja (www.zdravlja.hr)

– kaznena tijela – prema popisu sa službenih stranica Ministarstva pravosuđa (www.mprh.hr).

Financijska pomoć za povlačenja s tržišta

Članak 7.

(1) Maksimalni iznosi financijske pomoći za postupak povlačenja s tržišta, troškove transporta i troškove sortiranja i pakiranja propisani su prilozima XI, XII i XIII Provedbene Uredbe Komisije (EU) br. 543/2011 od 7. lipnja 2011. o utvrđivanju detaljnih pravila za primjenu Uredbe Vijeća (EZ) br. 1234/2007 za sektore voća i povrća te prerađevina voća i povrća i Prilogom II ovoga Pravilnika.

(2) Financijska pomoć za povlačenje s tržišta jabuka i mandarina iz članka 2. ovoga Pravilnika raspoloživa je u razdoblju iz članka 3. ovoga Pravilnika.

(3) Proizvođači mogu sklopiti ugovor s pravnom osobom koja će obaviti sortiranje i pakiranje i/ili transport cjelokupnih količina jabuka i mandarina povučenih s tržišta u skladu s člankom 5. stavcima 1. i 2. ovoga Pravilnika.

Prethodna obavijest o postupcima povlačenja s tržišta

Članak 8.

Proizvođač proizvoda iz članka 2. ovoga Pravilnika obavijestit će Agenciju za plaćanja u poljoprivredi, ribarstvu i ruralnom razvoju o planiranom postupku povlačenja s tržišta koji namjerava poduzeti pisanom telekomunikacijskom ili elektroničkom obavijesti u skladu sa člankom 6. Pravilnika o provedbi privremenih izvanrednih mjera potpore proizvođačima voća i povrća za postupke povlačenja s tržišta, neubiranja i zelene berbe (»Narodne novine« broj 111/14).

Kontrola prvog i drugog stupnja

Članak 9.

Postupci povlačenja s tržišta podliježu kontroli prvog i drugog stupnja u skladu s člankom 7. stavcima 1., 2., 5., 6. i 8. Pravilnika o provedbi privremenih izvanrednih mjera potpore proizvođačima voća i povrća za postupke povlačenja s tržišta, neubiranja i zelene berbe (»Narodne novine« broj 111/14).

Zahtjev za isplatu potpore

Članak 10.

Proizvođač proizvoda iz članka 2. ovoga Pravilnika podnosi zahtjev za isplatu potpore za postupak povlačenja s tržišta u skladu sa člankom 10. Pravilnika o provedbi privremenih izvanrednih mjera potpore proizvođačima voća i povrća za postupke povlačenja s tržišta, neubiranja i zelene berbe (»Narodne novine« broj 111/14) do 31. siječnja 2015. godine.

Uvjeti za primatelje proizvoda povučenih s tržišta

Članak 11.

Uvjeti za primatelje proizvoda povučenih s tržišta za slobodnu distribuciju propisani su člankom 11. Pravilnika o provedbi privremenih izvanrednih mjera potpore proizvođačima voća i povrća za postupke povlačenja s tržišta, neubiranja i zelene berbe (»Narodne novine« broj 111/14).

Obavijesti Komisiji

Članak 12.

Agencija za plaćanja će u skladu sa člankom 10. Delegirane Uredbe Komisije (EU) br. 1031/2014 obavijestiti Komisiju o količinama jabuka i mandarina povučenih s tržišta i ukupnim izdacima nastalim u vezi s količinama povučenim s tržišta.

Isplata financijske pomoći Europske unije

Članak 13.

(1) Agencija za plaćanja izvršit će isplatu potpore proizvođaču u skladu s člankom 13. stavkom 1. Pravilnika o provedbi privremenih izvanrednih mjera potpore proizvođačima voća i povrća za postupke povlačenja s tržišta, neubiranja i zelene berbe (»Narodne novine« broj 111/14).

(2) Rashodi u proračunu Republike Hrvatske povezani s isplatom na temelju Delegirane Uredbe Komisije (EU) br. 1031/2014 prihvatljivi su za financijsku pomoć Europske unije samo ako su nastali prije 30. lipnja 2014. godine.

PRIJELAZNE I ZAVRŠNE ODREDBE

Članak 14.

Ovaj Pravilnik stupa na snagu prvog dana od dana objave u »Narodnim novinama«.

Klasa: 011-01/14-01/91

Urbroj: 525-07/0004-14-1

Zagreb, 1. listopada 2014.

Ministar

Tihomir Jakovina, v. r.

**PRILOG I.**

MAKSIMALNE KOLIČINE PROIZVODA RASPODIJELJENE PO GRUPAMA PROIZVODA I DRŽAVAMA ČLANICAMA

|  |  |  |  |  |
| --- | --- | --- | --- | --- |
| DRŽAVA ČLANICA | JABUKE I KRUŠKE (t) | ŠLJIVE, STOLNO GROŽĐE I KIVI (t) | RAJČICE, MRKVE, PAPRIKE, SALATNI KRASTAVCI I KORNIŠONI (t) | NARANČE, KLEMENTINE I MANDARINE (t) |
| BELGIJA | 43.300 | 1.380 | 14.750 | 0 |
| CIPAR | 0 | 0 | 0 | 16.220 |
| NJEMAČKA | 13.100 | 0 | 0 | 0 |
| GRČKA | 5.100 | 28.475 | 750 | 10.750 |
| ŠPANJOLSKA | 8.700 | 6.900 | 20.400 | 58.600 |
| FRANCUSKA | 28.950 | 500 | 1.600 | 0 |
| HRVATSKA | 1.050 | 0 | 0 | 7.900 |
| ITALIJA | 35.805 | 38.845 | 0 | 2.620 |
| LITVA | 0 | 0 | 4.000 | 0 |
| MAĐARSKA | 725 | 570 | 0 | 0 |
| NIZOZEMSKA | 22.200 | 0 | 6.800 | 0 |
| POLJSKA | 18.750 | 0 | 0 | 0 |
| PORTUGAL | 4.120 | 225 | 0 | 0 |

**PRILOG II.**

IZNOS POTPORE ZA POSTUPAK POVLAČENJA S TRŽIŠTA ZA SLOBODNU DISTRIBUCIJU I DRUGA ODREDIŠTA OSIM ONIH ZA SLOBODNU DISTRIBUCIJU

|  |  |
| --- | --- |
| PROIZVOD | MAKSIMALNI IZNOS POTPORE ZA SLOBODNU DISTRIBUCIJU (EUR/100 KG) |
| jabuka | 16,98 |
| mandarina | 19,50 |

TROŠKOVI TRANSPORTA U OKVIRU SLOBODNE DISTRIBUCIJE

|  |  |
| --- | --- |
| Udaljenost između mjesta povlačenja i mjesta isporuke | Troškovi transporta (EUR/t) (\*) |
| manje od 25 km | 18,2 |
| od 25 km do 200 km | 41,4 |
| od 200 km do 350 km | 54,3 |
| od 350 km do 500 km | 72,6 |
| od 500 km do 750 km | 95,3 |
| 750 km i više | 108,3 |
| (\*) Nadoplata za hlađeni (kondicionirani) prijevoz iznosi 8,5 EUR/t | |

TROŠKOVI SORTIRANJA I PAKIRANJA U OKVIRU SLOBODNE DISTRIBUCIJE

|  |  |
| --- | --- |
| Proizvod | Troškovi sortiranja i pakiranja (EUR/t) |
| Jabuka | 187,7 |
| Ostali proizvodi | 201,1 |

NAZNAKA NA PAKIRANJU

»proizvod za slobodnu distribuciju«

117 01.10.2014 Pravilnik o utvrđivanju dodatnih privremenih izvanrednih mjera potpore proizvođačima određenog voća i povrća

Pravilnik, NN 117/2014-2215
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)